**รายงานการสอบทานข้อมูลทางการเงินระหว่างกาลโดยผู้สอบบัญชีรับอนุญาต**

**เสนอคณะกรรมการ**

**บริษัท เอเวอร์แลนด์ จำกัด (มหาชน)**

ข้าพเจ้าได้สอบทานงบฐานะการเงินรวมของบริษัท เอเวอร์แลนด์ จำกัด (มหาชน) และบริษัทย่อยและงบฐานะการเงินเฉพาะกิจการของบริษัท เอเวอร์แลนด์ จำกัด (มหาชน) ณ วันที่ 30 มิถุนายน 2568 และงบกำไรขาดทุนและกำไรขาดทุนเบ็ดเสร็จอื่นรวมและเฉพาะกิจการ สำหรับงวดสามเดือนและงวดหกเดือนสิ้นสุดวันที่ 30 มิถุนายน 2568 งบการเปลี่ยนแปลงส่วนของผู้ถือหุ้นรวมและเฉพาะกิจการ และงบกระแสเงินสดรวมและเฉพาะกิจการ สำหรับงวดหกเดือนสิ้นสุดวันที่ 30 มิถุนายน 2568 และหมายเหตุประกอบงบการเงินแบบย่อ ซึ่งผู้บริหารของกิจการเป็นผู้รับผิดชอบในการจัดทำและนำเสนอข้อมูลทางการเงินระหว่างกาลเหล่านี้ตามมาตรฐานการบัญชีฉบับที่ 34 เรื่อง “การรายงานทางการเงินระหว่างกาล” ส่วนข้าพเจ้าเป็นผู้รับผิดชอบในการให้ข้อสรุปเกี่ยวกับข้อมูลทางการเงินระหว่างกาลดังกล่าวจากผลการสอบทานของข้าพเจ้า

**ขอบเขตการสอบทาน**

ข้าพเจ้าได้ปฏิบัติงานสอบทานตามมาตรฐานงานสอบทาน รหัส 2410 “การสอบทานข้อมูลทางการเงินระหว่างกาลโดยผู้สอบบัญชีรับอนุญาตของกิจการ” การสอบทานดังกล่าวประกอบด้วย การใช้วิธีการสอบถามบุคลากรซึ่งส่วนใหญ่เป็นผู้รับผิดชอบด้านการเงินและบัญชีและการวิเคราะห์เปรียบเทียบและวิธีการสอบทานอื่นการสอบทานนี้มีขอบเขตจำกัดกว่าการตรวจสอบตามมาตรฐานการสอบบัญชีทำให้ข้าพเจ้าไม่สามารถได้ความเชื่อมั่นว่าจะพบเรื่องที่มีนัยสำคัญทั้งหมดซึ่งอาจพบได้จากการตรวจสอบ ดังนั้นข้าพเจ้าจึงไม่อาจแสดงความเห็นต่อข้อมูลทางการเงินระหว่างกาลที่สอบทานได้

**ข้อสรุป**

ข้าพเจ้าไม่พบสิ่งที่เป็นเหตุให้เชื่อว่าข้อมูลทางการเงินระหว่างกาลดังกล่าวไม่ได้จัดทำขึ้นตามมาตรฐานการบัญชีฉบับที่ 34 เรื่อง “การรายงานทางการเงินระหว่างกาล” ในสาระสำคัญจากการสอบทานของข้าพเจ้า

**ข้อมูลและเหตุการณ์ที่เน้น**

ข้าพเจ้าขอให้สังเกตหมายเหตุประกอบงบการเงินข้อ 1 ซึ่งระบุว่า ณ วันที่ 30 มิถุนายน 2568 กลุ่มบริษัทและบริษัทมีขาดทุนสะสมในงบฐานะการเงินรวม และงบฐานะการเงินเฉพาะกิจการ จำนวน 1,959.81 ล้านบาท และ 2,373.35 ล้านบาท ตามลำดับ และกลุ่มบริษัทและบริษัทยังมีผลขาดทุนเบ็ดเสร็จสำหรับงวดหกเดือนสิ้นสุดวันที่ 30 มิถุนายน 2568 จำนวน 196.87 ล้านบาท และ 149.67 ล้านบาท ตามลำดับ นอกจากนั้น ณ วันที่ 30 มิถุนายน 2568 กลุ่มบริษัทและบริษัทมีหนี้สินหมุนเวียนรวมจำนวน 3,163.04 ล้านบาท และ 3,745.51 ล้านบาท ตามลำดับ โดยหนี้สินหมุนเวียนส่วนใหญ่เป็นส่วนของหนี้สินระยะยาวที่ถึงกำหนดชำระภายในหนึ่งปี เงินกู้ยืมระยะสั้นจากบุคคลและกิจการที่เกี่ยวข้องกัน และเงินกู้ยืมระยะสั้นอื่น ทั้งนี้ผู้บริหารของกลุ่มบริษัทได้ประเมินความสามารถในการดำเนินงานต่อเนื่องโดยพิจารณาจากประมาณการกระแสเงินสดของกลุ่มบริษัท รวมถึงแผนการขายอสังหาริมทรัพย์ของทั้งกลุ่มบริษัทและบริษัท โดยผู้บริหารของกลุ่มบริษัทและบริษัทเชื่อว่าการจัดทำงบการเงินตามเกณฑ์การดำเนินงานต่อเนื่องยังเหมาะสม โดยบริษัทอยู่ระหว่างการเจรจากับสถาบันการเงินเพื่อขอผ่อนปรนเงื่อนไขการชำระคืนเงินกู้ยืมระยะยาวขั้นต่ำรายไตรมาส นอกจากนี้บริษัทอยู่ระหว่างการเจรจากับเจ้าหนี้เงินกู้ยืมระยะสั้นอื่นและเจ้าหนี้เงินกู้ยืมระยะยาวอื่นที่จะครบกำหนดชำระภายในหนึ่งปี เพื่อขอขยายระยะเวลาการชำระคืนเงินกู้ยืมที่จะครบกำหนดชำระภายในหนึ่งปี ทั้งนี้คณะกรรมการบริษัทเมื่อวันที่ 13 สิงหาคม 2568 ได้มีมติอนุมัติปรับปรุงแผนการบริหารสภาพคล่องของกลุ่มบริษัทและบริษัท ทั้งนี้สถานการณ์ดังกล่าวข้างต้นแสดงให้เห็นว่ามีความไม่แน่นอนที่มีสาระสำคัญ ซึ่งอาจเป็นเหตุให้เกิดข้อสงสัยอย่างมีนัยสำคัญเกี่ยวกับความสามารถในการดำเนินงานต่อเนื่องของกลุ่มบริษัทและบริษัท ทั้งนี้ข้อสรุปของข้าพเจ้าไม่ได้เปลี่ยนแปลงไปเนื่องจากเรื่องนี้

ชวาลา เทียนประเสริฐกิจ

**กรุงเทพมหานคร** ผู้สอบบัญชีรับอนุญาตเลขทะเบียน 4301

วันที่ 13 สิงหาคม 2568 **บริษัท ดีลอยท์ ทู้ช โธมัทสุ ไชยยศ สอบบัญชี จำกัด**